title: Regulamentul de punere în aplicare (UE) 2016/1799 al Comisiei din 7 octombrie 2016 de stabilire a unor standarde tehnice de punere în aplicare privind punerea în corespondență a evaluărilor de credit efectuate de instituțiile externe de evaluare a creditului în conformitate cu articolul 136 alineatele (1) și (3) din Regulamentul (UE) nr. 575/2013 al Parlamentului European și al Consiliului (Text cu relevanță pentru SEE)

text:
               12.10.2016

               RO

               Jurnalul Oficial al Uniunii Europene

               L 275/3

         REGULAMENTUL DE PUNERE ÎN APLICARE (UE) 2016/1799 AL COMISIEI
   din 7 octombrie 2016
   de stabilire a unor standarde tehnice de punere în aplicare privind punerea în corespondență a evaluărilor de credit efectuate de instituțiile externe de evaluare a creditului în conformitate cu articolul 136 alineatele (1) și (3) din Regulamentul (UE) nr. 575/2013 al Parlamentului European și al Consiliului
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și firmele de investiții (1), în special articolul 136 alineatul (1) al treilea paragraf și articolul 136 alineatul (3) al treilea paragraf,
   întrucât:

               (1)

               Dispozițiile prezentului regulament sunt strâns corelate, deoarece au drept obiect punerea în corespondență a evaluărilor riscului de credit, cu excepția celor atribuite pozițiilor din securitizare. Pentru a asigura consecvența acestor dispoziții, care ar trebui să intre în vigoare în același timp și pentru a asigura persoanelor supuse acestor obligații o imagine cuprinzătoare în privința obligațiilor și un acces sintetic la acestea, este de dorit ca toate standardele tehnice de punere în aplicare a căror elaborare este impusă de Regulamentul (UE) nr. 575/2013 și care se referă la punerea în corespondență a evaluărilor riscului de credit, cu excepția celor atribuite pozițiilor din securitizare, să fie cuprinse într-un singur regulament.

               (2)

               Articolul 136 alineatul (1) din Regulamentul (UE) nr. 575/2013 prevede obligația specificării, pentru fiecare dintre instituțiile externe de evaluare a creditului („ECAI”), a corespondenței dintre evaluările de credit relevante efectuate de ECAI și nivelurile de calitate a creditului stabilite în secțiunea 2 din regulamentul respectiv (proces denumit „punere în corespondență”). ECAI sunt agențiile de rating de credit care sunt înregistrate sau certificate în conformitate cu Regulamentul (CE) nr. 1060/2009 al Parlamentului European și al Consiliului (2) și băncile centrale care acordă ratinguri de credit exceptate de la aplicarea dispozițiilor regulamentului menționat.

               (3)

               În Regulamentul (CE) nr. 1060/2009 și în Regulamentul (UE) nr. 575/2013 se utilizează unii termeni similari și unele concepte similare, ceea ce poate crea confuzie. Termenul „evaluare de credit” este utilizat în Regulamentul (UE) nr. 575/2013 pentru a desemna atât „etichetele” diferitelor categorii de ratinguri acordate de ECAI, cât și procesul de acordare a unui astfel de rating unui anumit element. Cu toate acestea, la articolul 3 alineatul (1) literele (h) și (a) din Regulamentul (CE) nr. 1060/2009 se face o distincție clară între aceste două concepte, utilizându-se termenii „categorie de rating” și, respectiv, „rating de credit”. Pentru a evita confuzia și având în vedere nevoia de a face referire la aceste două concepte separat, precum și complementaritatea celor două regulamente, ar trebui utilizată terminologia din Regulamentul (CE) nr. 1060/2009, întrucât reflectă această distincție.

               (4)

               Având în vedere că articolul 4 alineatul (1) din Regulamentul (CE) nr. 1060/2009 permite utilizarea ratingurilor de credit în scopuri de reglementare de către instituțiile de credit și societățile de investiții numai dacă acestea sunt acordate de agenții de rating de credit stabilite în Uniune și înregistrate sau autorizate în conformitate cu regulamentul menționat, punerea în corespondență a evaluărilor de credit ale ECAI ar trebui să vizeze evaluările de credit care corespund definiției termenului de „rating de credit” prevăzută la articolul 3 alineatul (1) litera (a) din regulamentul menționat. În plus, având în vedere că în temeiul articolului 136 din Regulamentul (UE) nr. 575/2013 este obligatorie punerea în corespondență pentru toate ECAI, în definiția cărora intră, în conformitate cu articolul 4 alineatul (1) punctul 98 din regulamentul menționat, și băncile centrale exceptate de la aplicarea dispozițiilor Regulamentului (CE) nr. 1060/2009, punerea în corespondență a categoriilor de ratinguri acordate de ECAI ar trebui să includă și ratingurile de credit acordate de astfel de bănci centrale. Regulamentul (UE) nr. 575/2013 interzice utilizarea ratingurilor de credit pentru anumite clase de active (cum ar fi titlurile de capital) în cadrul abordării standardizate. Prin urmare, în ceea ce privește evaluările organismelor de plasament colectiv („OPC”) cu venit fix, ar trebui să facă obiectul punerii în corespondență a evaluărilor de credit ale ECAI numai cele care depind exclusiv de calitatea creditului activelor suport.

               (5)

               Scopul punerii în corespondență este atribuirea ponderilor de risc adecvate prevăzute în Regulamentul (UE) nr. 575/2013 categoriilor de rating ale unei ECAI. Prin urmare, în cadrul procesului de punere în corespondență ar trebui să poată fi identificate nu doar diferențele relative în materie de risc, ci și nivelurile absolute ale riscului aferent fiecărei categorii de credit, asigurând astfel niveluri adecvate de capital în cadrul abordării standardizate.

               (6)

               Având în vedere gama largă de metodologii utilizate de ECAI, obiectivitatea și consecvența metodologiei de punere în corespondență sunt esențiale pentru a asigura condiții de concurență echitabile pentru instituții și un tratament echitabil al ECAI. Din acest motiv, la elaborarea normelor privind utilizarea factorilor cantitativi și calitativi și privind comparația acestora cu o valoare de referință, este necesar să se plece de la cadrul de reglementare anterior, reprezentat de partea 3 din „Liniile directoare revizuite cu privire la recunoașterea instituțiilor externe de evaluare a creditului”, din 30 noiembrie 2010, pentru a asigura o tranziție ușoară către dispozițiile privind punerea în corespondență ale prezentului regulament. S-ar asigura astfel și consecvența cu standardele internaționale în materie, reflectate în anexa 2 a documentului din cadrul de reglementare Basel II denumit „Convergența internațională a măsurării capitalului și a standardelor privind capitalul: Un cadru revizuit – versiune cuprinzătoare”, din iunie 2006.

               (7)

               Este posibil ca definițiile stării de nerambursare utilizate de ECAI să fie diferite de cele prevăzute la articolul 178 din Regulamentul (UE) nr. 575/2013, astfel cum se reflectă în Regulamentul (CE) nr. 1060/2009 și în Regulamentul delegat (UE) 2015/2 al Comisiei (3). Cu toate acestea, pentru a se asigura că nivelul general al capitalului impus în cazul expunerilor care beneficiază de un rating extern nu se modifică, tipurile de evenimente de nerambursare utilizate pentru calibrarea valorii de referință prevăzute la articolul 136 alineatul (2) litera (c) din Regulamentul (UE) nr. 575/2013 ar trebui utilizate ca definiție a stării de nerambursare în scopul prezentului regulament.

               (8)

               Punerea în corespondență ar trebui înțeleasă ca intervenind între categoriile de rating ale unei ECAI, pe de o parte, și o scală de reglementare definită în scopuri prudențiale, pe de altă parte. Prin urmare, această punere în corespondență ar trebui considerată un concept distinct de cel pe care, conform articolului 21 alineatul (4b) din Regulamentul (CE) nr. 1060/2009, Autoritatea Europeană pentru Valori Mobiliare și Piețe (ESMA) are obligația de a-l prezenta sub forma unui raport destinat să le permită investitorilor să compare cu ușurință toate ratingurile de credit existente referitoare la o anumită entitate căreia i se acordă ratinguri. De asemenea, în sensul prezentului regulament, „punere în corespondență” nu se referă la punerile în corespondență elaborate în temeiul altor cadre, cum ar fi cadrul de evaluare a creditului al Eurosistemului, întrucât este posibil ca acestea să se bazeze pe metodologii și definiții diferite.

               (9)

               Ar trebui realizată o punere în corespondență diferită pentru fiecare set relevant de categorii de rating („scală de rating”). Dacă scala de rating a unei ECAI este aceeași pentru mai multe clase de expuneri, punerea în corespondență ar trebui să fie la rândul său aceeași, pentru a garanta diferențierea ponderilor de risc la nivelul claselor de expuneri stabilite de Regulamentul (UE) nr. 575/2013. Dacă o ECAI utilizează mai multe scale de rating, relația stabilită de ECAI între acestea ar trebui avută în vedere la punerea în corespondență.

               (10)

               Ratingurile de credite nesolicitate, astfel cum sunt menționate la articolul 3 alineatul (1) litera (x) din Regulamentul (CE) nr. 1060/2009, ar trebui incluse în punerea în corespondență aferentă unei ECAI cu condiția ca acestea să poată fi utilizate în scopuri de reglementare în conformitate cu articolul 4 alineatul (1) din Regulamentul (CE) nr. 1060/2009 și ca Autoritatea Bancară Europeană (ABE) să fi confirmat că acestea nu diferă, în ceea ce privește calitatea, de evaluările de credit solicitate ale respectivei ECAI, în conformitate cu articolul 138 din Regulamentul (UE) nr. 575/2013.

               (11)

               Pentru punerea în corespondență ar trebui utilizați atât factori cantitativi, cât și factori calitativi, aceștia din urmă fiind evaluați într-o a doua etapă, dacă și când acest lucru este necesar și în special atunci când factorii cantitativi nu sunt adecvați. Prin urmare, factorii calitativi ar trebui să reprezinte un sprijin pentru revizuirea, corectarea și îmbunătățirea punerilor în corespondență inițiale, bazate pe factori cantitativi, dacă o astfel de revizuire este justificată și necesară. Această abordare în două etape este necesară pentru a contribui la obiectivitatea punerii în corespondență și pentru a se asigura că aceasta reflectă realmente corespondența dintre categoriile de rating ale unei ECAI și o scală de reglementare definită în scopuri prudențiale.

               (12)

               Pentru a se asigura un echilibru între preocupările prudențiale și cele legate de piață, este necesar să se evite cauzarea unui dezavantaj semnificativ necuvenit instituțiilor de evaluare externă a creditului care, din cauza faptului că au intrat mai recent pe piață, prezintă informații cantitative limitate. Prin urmare, relevanța factorilor cantitativi pentru punerea în corespondență ar trebui redusă. Punerea în corespondență ar trebui să facă obiectul unor actualizări ori de câte ori este necesar, astfel încât să se reflecte informațiile cantitative colectate după intrarea în vigoare a prezentului regulament.

               (13)

               Rata de nerambursare aferentă elementelor cărora li s-a acordat aceeași categorie de rating ar trebui considerată factorul cantitativ cel mai reprezentativ și ar trebui calculată pe baza datelor privind nerambursarea aferente acestor elemente. Dacă nu sunt disponibile suficiente date privind nerambursarea aferente acestor elemente, rata de nerambursare trebuie totuși calculată, printr-o estimare bazată pe opinia ECAI relevante și pe orice informații privind nerambursarea aferente elementelor cărora li s-a atribuit aceeași categorie de rating și care fac obiectul punerii în corespondență.

               (14)

               Pentru a asigura comparabilitatea, între diversele ECAI, a calculării ratei de nerambursare, aceasta ar trebui să îndeplinească anumite cerințe. De exemplu, această rată ar trebui măsurată pe o perioadă de trei ani, pentru a permite observarea unui număr semnificativ de stări de nerambursare în situațiile în care riscul este foarte scăzut, și ar trebui să țină cont de retrageri, pentru a evita o subestimare a riscului. În plus, aceasta ar trebui să nu includă nici ratinguri aferente sectorului public, nici ratinguri de emisiune, în primul caz din cauza numărului mic de stări de nerambursare, iar în al doilea caz pentru a evita denaturarea ratelor de nerambursare în direcția emitenților care au un număr mai mare de emisiuni.

               (15)

               În măsura posibilului, ratele de nerambursare ar trebui calculate pentru fiecare categorie de rating pentru o perioadă de observare reprezentând un termen lung și una reprezentând un termen scurt. Prima dintre acestea ar trebui să reprezinte baza punerii în corespondență, în timp ce a doua ar trebui să furnizeze avertismente timpurii privind o potențială creștere sau descreștere a nivelului de risc al categoriei de rating respective. Dacă numărul de ratinguri de credit disponibil este insuficient, ar trebui calculată numai rata de nerambursare pe termen lung, din cauza gradului mare de incertitudine implicat în calcularea ratelor de nerambursare pe termen scurt. În acest caz, avertismentele privind o potențială creștere a nivelului de risc al categoriei de risc ar trebui furnizate de factorii calitativi.

               (16)

               Definiția stării de nerambursare stabilită de ECAI pentru a calcula rata de nerambursare aferentă elementelor cărora li s-a acordat aceeași categorie de rating este un element esențial al punerii în corespondență. O definiție mai strictă a stării de nerambursare ar putea conduce la niveluri mai ridicate ale acestei stări decât definițiile mai puțin stricte. Prin urmare, pentru a asigura o punere în corespondență exactă, ar trebui estimat impactul definiției stării de nerambursare asupra calculării ratei de nerambursare.

               (17)

               În cazurile în care datele privind nerambursarea disponibile sunt puține, la punerea în corespondență ar trebui să se țină cont de perioada de timp vizată în cadrul unei categorii de rating, pentru a se asigura consecvența între diferitele ECAI. Astfel, dacă s-a ales o perioadă scurtă, anumite elemente s-ar putea califica pentru un anumit nivel de risc. Aceleași elemente ar putea însă prezenta un nivel de risc diferit în mod semnificativ dacă ar fi evaluate pe perioada de trei ani aleasă pentru calcularea ratei de nerambursare. Acest factor ar trebui recunoscut și reflectat în mod corespunzător în cadrul punerii în corespondență.

               (18)

               Semnificația categoriei de rating și poziția sa relativă în cadrul scalei de rating ar trebui să fie deosebit de utile atunci când nu sunt disponibili factori cantitativi, iar punerea în corespondență a unei categorii adiacente este cunoscută. În acest sens, nivelurile de calitate a creditului ar trebui caracterizate în ceea ce privește aspecte precum capacitatea emitentului de a-și onora obligațiile financiare, sensibilitatea sa la situația economică sau apropierea de starea de nerambursare.

               (19)

               Ar trebui, de asemenea, să se țină cont de factorii generali de risc ai elementelor cărora li se acordă o categorie de rating. Dimensiunea și gradul de diversificare a activității ale elementelor cărora li s-a acordat o categorie de rating ar trebui considerate indicatori relevanți ai profilului de risc al acestora. Ar trebui să fie posibil să fie avuți în vedere ca factori calitativi și alți indicatori ai bonității acordați unor elemente care aparțin aceleiași categorii de rating, pentru a obține informații suplimentare privind comportamentul de nerambursare al categoriei de rating relevante. Relevanța, obiectivitatea și fiabilitatea diverșilor indicatori ai bonității ar trebui analizate cu atenție înainte ca aceștia să fie utilizați în cadrul procesului de punere în corespondență.

               (20)

               În vederea asigurării consecvenței cu standardele internaționale, pentru procesul de punere în corespondență ar trebui utilizate valorile de referință privind ratele de nerambursare pe termen lung și scurt prevăzute în documentul din cadrul Basel II denumit „Convergența internațională a măsurării capitalului și a standardelor privind capitalul: un cadru revizuit – versiune cuprinzătoare”, din iunie 2006. Cu toate acestea, ar trebui prevăzute norme mai detaliate pentru a reflecta diversitatea de ECAI care își desfășoară în prezent activitatea pe piața din UE și ale căror rate de nerambursare se pot îndepărta semnificativ de la modelul aferent ECAI de la nivel internațional, care stă la baza valorilor de referință actuale. Mai concret, valorile de referință pe termen lung ar trebui definite sub formă de intervale, pentru a reflecta faptul că pentru fiecare nivel de calitate a creditului există o gamă de valori compatibile.

               (21)

               Punerea în corespondență a unei categorii de rating cu un nivel de calitate a creditului ar trebui efectuată inițial pe baza comparației dintre rata de nerambursare pe termen lung a acesteia și valorile de referință pe termen lung, precum și pe baza informațiilor derivate din factorii calitativi.

               (22)

               În temeiul articolului 136 alineatul (1) al doilea paragraf din Regulamentul (UE) nr. 575/2013, adecvarea punerii în corespondență ar trebui revizuită frecvent, deoarece rata de nerambursare pe termen lung s-ar putea modifica și ar putea deveni reprezentativă pentru un alt nivel de calitate a creditului. În acest scop, ratele de nerambursare pe termen scurt recente înregistrate în cadrul unei categorii de rating ar trebui comparate în mod regulat cu valorile de referință pe termen scurt relevante (nivelurile de monitorizare și de declanșare). O depășire a valorilor de referință pe termen scurt în doi ani consecutivi ar putea indica o deteriorare a standardelor de evaluare, ceea ce ar putea face ca noua rată de nerambursare pe termen lung să fie reprezentativă pentru un nivel de calitate a creditului mai puțin favorabil. Această indicație ar putea fi mai relevantă în cazurile în care este depășit nivelul de declanșare, și nu cel de monitorizare. În particular, producerea unui eveniment de nerambursare în cazul unui singur element aparținând categoriilor de rating celor mai favorabile ar putea fi suficientă ca să fie avută în vedere revizuirea punerii în corespondență acordată ECAI care a atribuit ratingul respectivului element.

               (23)

               Dacă este cazul, ar trebui prezentate proiecte de standarde tehnice de punere în aplicare revizuite care să includă în punerea în corespondență ECAI nou înființate.

               (24)

               Având în vedere că este obligatorie în permanență respectarea Regulamentului (UE) nr. 575/2013, este necesar să se monitorizeze continuu performanța punerilor în corespondență.

               (25)

               Prezentul regulament se bazează pe proiectul de standarde tehnice de punere în aplicare prezentate în comun Comisiei Europene de către ABE, ESMA și Autoritatea Europeană de Asigurări și Pensii Ocupaționale (EIOPA) („autoritățile europene de supraveghere”).

               (26)

               La 29 martie 2016, Comisia a notificat Comitetului mixt al autorităților europene de supraveghere intenția sa de a aproba cu modificări proiectul de standarde tehnice de punere în aplicare, astfel încât să asigure un echilibru între o abordare prudențială solidă și necesitatea de a evita o concentrare și mai mare pe piața deja foarte concentrată a ratingurilor de credit, dominată de trei mari instituții externe de evaluare a creditului, care au o cotă de piață cumulată de aproximativ 90 %. În notificarea sa, Comisia a evidențiat în special nevoia de a evita aplicarea automată, după trei ani și indiferent de calitatea ratingurilor, a unei puneri în corespondență mai conservatoare în cazul tuturor instituțiilor externe de evaluare a creditului care nu au prezentat suficiente ratinguri, întrucât această abordare ar risca să creeze o barieră normativă în calea intrării pe piață și să submineze poziția concurențială a instituțiilor externe de evaluare a creditului mai mici/mai noi doar pentru că acestea nu produc la fel de multe ratinguri ca omoloagele lor de mari dimensiuni. În avizul său formal din data de 12 mai 2016, Comitetul mixt al autorităților europene de supraveghere și-a confirmat poziția inițială și nu a prezentat un nou proiect de standarde tehnice de punere în aplicare, care să reflecte propunerile de modificare ale Comisiei.

               (27)

               Pentru a se asigura un echilibru între o abordare prudențială solidă și concurența pe piața ratingurilor de credit, proiectul de standarde tehnice de punere în aplicare ar trebui modificat în ceea ce privește dispozițiile care pot cauza dezavantaje semnificative necuvenite instituțiilor externe de evaluare a creditului mai mici sau mai noi din cauza intrării lor recente pe piață, în special dispozițiile referitoare la aplicarea unui tratament mai conservator în cazul unor date limitate, intrarea în vigoare automată a unei noi puneri în corespondență începând din 2019, dispoziția privind revizuirea punerii în corespondență și tabelele de corespondență aplicabile începând din 2019.

               (28)

               ABE, ESMA și EIOPA au efectuat consultări publice deschise cu privire la proiectul de standarde tehnice de punere în aplicare pe care se bazează prezentul regulament, au analizat costurile și beneficiile potențiale aferente și au solicitat avizul Grupului părților interesate din domeniul bancar, instituit în conformitate cu articolul 37 din Regulamentul (UE) nr. 1093/2010 al Parlamentului European și al Consiliului (4), avizul Grupului părților interesate din domeniul valorilor mobiliare și al piețelor, instituit în conformitate cu articolul 37 din Regulamentul (UE) nr. 1095/2010 al Parlamentului European și al Consiliului (5), și avizul Grupului părților interesate din domeniul asigurărilor și reasigurărilor, instituit în conformitate cu articolul 37 din Regulamentul (UE) nr. 1094/2010 al Parlamentului European și al Consiliului (6),

         ADOPTĂ PREZENTUL REGULAMENT:
   TITLUL I

      FACTORI CANTITATIVI, FACTORI CALITATIVI ȘI VALORI DE REFERINȚĂ

      CAPITOLUL 1

         Factori cantitativi

   Articolul 1
   Factorii cantitativi implicați în punerea în corespondență a unei categorii de rating
   Factorii cantitativi prevăzuți la articolul 136 alineatul (2) litera (a) din Regulamentul (UE) nr. 575/2013 sunt ratele de nerambursare pe termen scurt și lung aferente elementelor cărora li s-a acordat aceeași categorie de rating, astfel cum sunt prevăzute la articolele 2-6.
   Articolul 2
   Elemente utilizate la calcularea factorilor cantitativi
   Calcularea ratelor de nerambursare prevăzute la articolul 1 se efectuează, pentru fiecare categorie de rating, exclusiv pe baza elementelor cărora li s-a acordat aceeași categorie de rating de către instituția externă de evaluare a creditului (ECAI) pentru care se efectuează punerea în corespondență, cu condiția ca elementele să îndeplinească toate cerințele următoare:

               (a)

               aparțin categoriei „ratingurilor entităților comerciale”, prevăzută la articolul 3 litera (a) din Regulamentul delegat (UE) 2015/2, și sunt acordate emitenților;

               (b)

               li se acordă fie:

                           (i)

                           un rating de credit solicitat; fie

                           (ii)

                           un rating de credit nesolicitat care îndeplinește cerințele prevăzute la articolul 138 din Regulamentul (UE) nr. 575/2013.

      Secțiunea 1

         Calcularea factorilor cantitativi pentru o categorie de rating în cazul în care este disponibil un număr suficient de ratinguri de credit

   Articolul 3
   Determinarea disponibilității unui număr suficient de ratinguri de credit
   (1)   În scopul calculării ratei de nerambursare pe termen scurt, numărul de elemente cărora li s-a acordat aceeași categorie de rating de către ECAI pentru care se efectuează punerea în corespondență este considerat suficient dacă elementele respective îndeplinesc toate condițiile următoare:

               (a)

               sunt suficiente din punctul de vedere al profilului de risc perceput al categoriei de rating, luând drept indicator numărul de elemente egal cu inversul valorii de referință pentru rata de nerambursare pe termen lung aferentă categoriei de rating respective, astfel cum se prevede la articolul 14 litera (a);

               (b)

               sunt reprezentative pentru cel mai recent grup de elemente cărora li s-a acordat aceeași categorie de rating.

         (2)   În scopul calculării ratei de nerambursare pe termen lung, numărul de elemente cărora li s-a acordat aceeași categorie de rating de către ECAI pentru care se efectuează punerea în corespondență este considerat suficient dacă sunt disponibile cel puțin cele mai recente 10 rate de nerambursare menționate la alineatul (1).
   Articolul 4
   Ratele de nerambursare pe termen scurt aferente unei categorii de rating în cazul în care este disponibil un număr suficient de ratinguri de credit
   (1)   Dacă este disponibil un număr suficient de ratinguri de credit, în conformitate cu articolul 3 alineatul (1), ratele de nerambursare pe termen scurt menționate la articolul 1 se calculează în modul descris la alineatele (2)-(5).
   (2)   Ratele de nerambursare pe termen scurt aferente unei categorii de rating se calculează pe o perioadă de trei ani, sub forma unei fracții în care:

               (a)

               numitorul reprezintă numărul de elemente cărora li se acordă aceeași categorie de rating existente la începutul perioadei de timp;

               (b)

               numărătorul reprezintă numărul de elemente prevăzute la litera (a) care au ajuns în stare de nerambursare înainte de sfârșitul perioadei.

         (3)   Elementele retrase înainte de sfârșitul perioadei care nu au ajuns în stare de nerambursare sunt incluse în numitorul ratelor de nerambursare pe termen scurt menționat la alineatul (2) litera (a) cu o pondere de numai 50 %. Elementele pentru care există dovezi că au fost retrase înainte de producerea unei stări de nerambursare sunt considerate ajunse în stare de nerambursare.
   (4)   Se consideră că un element este în stare de nerambursare și, ca atare, trebuie inclus în numărătorul prevăzut la alineatul (2) litera (b) dacă s-a produs vreunul dintre următoarele tipuri de evenimente:

               (a)

               o declarare a falimentului sau o administrare judiciară care este probabil să provoace o neonorare sau o întârziere a unor plăți viitoare ale serviciului datoriei obligatorii în temeiul unui contract;

               (b)

               o neonorare sau o întârziere a unei plăți de dobândă sau a unei plăți principale aferente unui contract obligatoriu, cu excepția cazului în care plățile sunt efectuate în perioada de grație acordată prin contractul respectiv;

               (c)

               un schimb efectuat în condiții dificile, dacă oferta presupune ca investitorul să primească o valoare mai mică decât cea promisă prin titlurile de valoare inițiale;

               (d)

               entitatea căreia i se acordă ratingul face obiectul unei forme semnificative de supraveghere de reglementare, din cauza stării sale financiare.

         (5)   Ratele de nerambursare pe termen scurt se calculează, pentru fiecare grup de elemente disponibil căruia i s-a acordat aceeași categorie de rating, pentru perioade semestriale care încep la datele de 1 ianuarie și 1 iulie ale fiecărui an.
   Articolul 5
   Rata de nerambursare pe termen lung aferentă unei categorii de rating în cazul în care sunt disponibile un număr suficient de ratinguri de credit
   (1)   Dacă este disponibil un număr suficient de ratinguri de credit, în conformitate cu articolul 3, ratele de nerambursare pe termen lung menționate la articolul 1 se calculează în conformitate cu alineatele (2)-(4).
   (2)   Rata de nerambursare pe termen lung se calculează ca medie ponderată a cel puțin celor mai recente 20 de rate de nerambursare pe termen scurt calculate în conformitate cu articolul 4 alineatul (1). Dacă ratele de nerambursare pe termen scurt sunt disponibile pentru o perioadă mai lungă și sunt relevante, acestea se utilizează pentru perioada respectivă. Dacă sunt disponibile mai puțin de 20 de rate de nerambursare pe termen scurt calculate în conformitate cu articolul 4 alineatul (1), ratele de nerambursare pe termen scurt nedisponibile sunt estimate, pentru a se ajunge la un total de 20 de rate de nerambursare pe termen scurt.
   (3)   În scopul calculării mediei ponderate prevăzute la alineatul (2), ratele de nerambursare pe termen scurt calculate în conformitate cu articolul 4 includ perioada de recesiune cea mai recentă. Această perioadă de recesiune include cel puțin un semestru de rate de creștere negative ale produsului intern brut din principalele zone geografice de referință ale elementelor evaluate.
   (4)   În scopul calculării mediei ponderate prevăzute la alineatul (2), se aplică următoarele reguli:

               (a)

               ratele de nerambursare pe termen scurt calculate în conformitate cu articolul 4 alineatul (1) sunt ponderate în funcție de numărul de elemente prevăzut la articolul 4 alineatul (2) litera (a);

               (b)

               ratele de nerambursare pe termen scurt estimate sunt ponderate în funcție de estimarea numărului de elemente cărora li se acordă aceeași categorie de rating existente la începutul perioadei de timp.

         Ponderile asigură o reprezentare adecvată a anilor de recesiune și de absență a recesiunii dintr-un ciclu economic complet.

      Secțiunea 2

         Calcularea factorilor cantitativi pentru o categorie de rating în cazul în care nu este disponibil un număr suficient de ratinguri de credit

   Articolul 6
   Elementele utilizate și rata de nerambursare pe termen lung aferentă unei categorii de rating în cazul în care nu este disponibil un număr suficient de ratinguri de credit
   Dacă nu este disponibil un număr suficient de ratinguri de credit, astfel cum sunt menționate la articolul 3, calcularea ratei de nerambursare pe termen lung prevăzute la articolul 1 se efectuează în conformitate cu ambele dispoziții de mai jos:

               (a)

               aceasta se bazează pe estimarea, furnizată de ECAI, a ratei de nerambursare pe termen lung aferente tuturor elementelor cărora li s-a acordat aceeași categorie de rating, în conformitate cu articolul 136 alineatul (2) litera (a) din Regulamentul (UE) nr. 575/2013;

               (b)

               estimarea prevăzută la litera (a) se completează cu numărul de elemente, indiferent dacă acestea sunt sau nu în stare de nerambursare, cărora ECAI pentru care se efectuează punerea în corespondență le-a acordat aceeași categorie de rating.

      CAPITOLUL 2

         Factori calitativi

   Articolul 7
   Factorii calitativi implicați în punerea în corespondență a unei categorii de rating
   Factorii calitativi prevăzuți la articolul 136 alineatul (2) litera (b) din Regulamentul (UE) nr. 575/2013 sunt:

               (a)

               definiția stării de nerambursare utilizată de ECAI, astfel cum este prevăzută la articolul 8;

               (b)

               perioada de timp a unei categorii de rating utilizată de ECAI, astfel cum este prevăzută la articolul 9;

               (c)

               semnificația unei categorii de rating și poziția sa relativă în cadrul scalei de rating stabilite de o ECAI, astfel cum sunt prevăzute la articolul 10;

               (d)

               bonitatea elementelor cărora li s-a acordat aceeași categorie de rating, astfel cum este prevăzută la articolul 11;

               (e)

               estimarea, furnizată de ECAI, a ratei de nerambursare pe termen lung aferente tuturor elementelor cărora li s-a acordat aceeași categorie de rating, în conformitate cu articolul 136 alineatul (2) litera (a) din Regulamentul (UE) nr. 575/2013, astfel cum este prevăzută la articolul 12;

               (f)

               relația stabilită de ECAI („punerea în corespondență internă”), dacă este disponibilă, între categoria de rating care face obiectul punerii în corespondență și alte categorii de rating aplicate de aceeași ECAI, dacă punerea în corespondență a acestora din urmă a fost deja stabilită în conformitate cu prezentul regulament, astfel cum este prevăzută la articolul 13;

               (g)

               orice alte informații relevante care pot descrie gradul de risc reflectat într-o categorie de rating.

         Articolul 8
   Definiția stării de nerambursare utilizată de ECAI
   Tipurile de evenimente luate în considerare de o ECAI pentru a stabili dacă un element se află în stare de nerambursare trebuie comparate cu cele prevăzute la articolul 4 alineatul (4) utilizând toate informațiile disponibile. Dacă din comparație reiese că ECAI nu a luat în considerare toate tipurile de stări de nerambursare de acest tip, factorii cantitativi menționați la articolul 1 se ajustează în mod corespunzător.
   Articolul 9
   Perioada de timp a unei categorii de rating
   Perioada de timp luată în considerare de ECAI pentru acordarea unei categorii de rating reprezintă un indicator relevant al menținerii sau nu a nivelului de risc al respectivei categorii de rating pe perioada de timp prevăzută la articolul 4 alineatul (2).
   Articolul 10
   Semnificația și poziția relativă a unei categorii de rating
   (1)   Semnificația unei categorii de rating utilizate de o ECAI este stabilită în funcție de caracteristicile capacității de a-și asuma angajamente financiare care sunt onorate, astfel cum se reflectă aceasta în elementele cărora li se acordă respectiva categorie de rating, și în special în gradul de sensibilitate al acesteia la mediul economic și în gradul de apropiere de situația de nerambursare.
   (2)   Semnificația unei categorii de rating este comparată cu cea stabilită pentru fiecare nivel de calitate a creditului, astfel cum este prevăzută la articolul 15.
   (3)   Semnificația unei categorii de rating este evaluată în combinație cu poziția acesteia în cadrul scalei de rating stabilite de ECAI.
   Articolul 11
   Bonitatea elementelor cărora li se acordă aceeași categorie de rating
   (1)   Bonitatea elementelor cărora li se acordă aceeași categorie de rating este determinată ținând cont cel puțin de dimensiunea acestora și de gradul de diversificare sectorială și geografică a activităților lor economice.
   (2)   Pentru completarea informațiilor furnizate de factorii cantitativi prevăzuți la articolul 1 pot fi utilizați diverși indicatori ai bonității atribuiți unor elemente aparținând aceleiași categorii de rating, în măsura corespunzătoare, dacă aceștia sunt fiabili și relevanți pentru punerea în corespondență.
   Articolul 12
   Estimarea, furnizată de ECAI, a ratei de nerambursare pe termen lung aferentă tuturor elementelor cărora li s-a acordat aceeași categorie de rating
   La efectuarea punerii în corespondență se ține cont de estimarea, furnizată de ECAI, a ratei de nerambursare pe termen lung aferentă tuturor elementelor cărora li s-a acordat aceeași categorie de rating, în măsura în care această estimare a fost justificată în mod corespunzător.
   Articolul 13
   Punerea în corespondență internă a unei categorii de rating stabilite de ECAI
   Nivelul corespunzător de calitate a creditului al altor categorii de credit utilizate de aceeași ECAI pentru care există o punere în corespondență internă, în conformitate cu articolul 7 litera (f), este utilizat ca indicator relevant al nivelului de risc al categoriei de rating care face obiectul punerii în corespondență.

      CAPITOLUL 3

         Valoarea de referință și semnificațiile de referință aferente

   Articolul 14
   Valoarea de referință
   Valoarea de referință prevăzută la articolul 136 alineatul (2) litera (c) din Regulamentul (UE) nr. 575/2013 este:

               (a)

               o valoare de referință pentru rata de nerambursare pe termen lung aferentă fiecărui nivel de calitate a creditului indicat în tabelul 1 din anexa I;

               (b)

               o valoare de referință pentru rata de nerambursare pe termen scurt aferentă fiecărui nivel de calitate a creditului indicat în tabelul 2 din anexa I.

         Articolul 15
   Semnificația de referință a unei categorii de rating pentru fiecare nivel de calitate a creditului
   Semnificația de referință a unei categorii de rating care corespunde fiecărui nivel de calitate a creditului este indicată în anexa II.
   TITLUL II

      TABELE DE PUNERE ÎN CORESPONDENȚĂ

   Articolul 16
   Tabele de punere în corespondență
   Corespondența dintre categoriile de rating ale fiecărei ECAI și nivelurile de calitate a creditului prevăzute în partea a treia titlul II capitolul 2 secțiunea 2 din Regulamentul (UE) nr. 575/2013 este cea indicată în anexa III.
   TITLUL III

      DISPOZIȚII FINALE

   Articolul 17
   Intrarea în vigoare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 7 octombrie 2016.

            Pentru Comisie

            Președintele

         Jean-Claude JUNCKER

      (1)  JO L 176, 27.6.2013, p. 1.

      (2)  Regulamentul (CE) nr. 1060/2009 al Parlamentului European și al Consiliului din 16 septembrie 2009 privind agențiile de rating de credit (JO L 302, 17.11.2009, p. 1).

      (3)  Regulamentul delegat (UE) 2015/2 al Comisiei din 30 septembrie 2014 de completare a Regulamentului (CE) nr. 1060/2009 al Parlamentului European și al Consiliului în ceea ce privește standardele tehnice de reglementare pentru prezentarea informațiilor pe care agențiile de rating de credit trebuie să le transmită registrului central creat de Autoritatea Europeană pentru Valori Mobiliare și Piețe (JO L 2, 6.1.2015, p. 24).

      (4)  Regulamentul (UE) nr. 1093/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea Bancară Europeană), de modificare a Deciziei nr. 716/2009/CE și de abrogare a Deciziei 2009/78/CE a Comisiei (JO L 331, 15.12.2010, p. 12).

      (5)  Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea Europeană pentru Valori Mobiliare și Piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).

      (6)  Regulamentul (UE) nr. 1094/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea Europeană de Asigurări și Pensii Ocupaționale), de modificare a Deciziei nr. 716/2009/CE și de abrogare a Deciziei 2009/79/CE a Comisiei (JO L 331, 15.12.2010, p. 48).

      ANEXA I

         Valori de referință în sensul articolului 14

         Tabelul 1

         Valorile de referință pe termen lung

         (perioadă de trei ani)

                  Nivelul de calitate a creditului

                  Valorile de referință pe termen lung

                  Valoarea mijlocie

                  Limita inferioară

                  Limita superioară

                  1

                  0,10 %

                  0,00 %

                  0,16 %

                  2

                  0,25 %

                  0,17 %

                  0,54 %

                  3

                  1,00 %

                  0,55 %

                  2,39 %

                  4

                  7,50 %

                  2,40 %

                  10,99 %

                  5

                  20,00 %

                  11,00 %

                  26,49 %

                  6

                  34,00 %

                  26,50 %

                  100,00 %

         Tabelul 2

         Valorile de referință pe termen scurt

         (perioadă de trei ani)

                  Nivelul de calitate a creditului

                  Valorile de referință pe termen scurt

                  Nivelul de monitorizare

                  Nivelul de declanșare

                  1

                  0,80 %

                  1,20 %

                  2

                  1,00 %

                  1,30 %

                  3

                  2,40 %

                  3,00 %

                  4

                  11,00 %

                  12,40 %

                  5

                  28,60 %

                  35,00 %

                  6

                  nu se aplică

                  nu se aplică

      ANEXA II

         Semnificația de referință a categoriilor de rating pentru fiecare grad de calitate a creditului în scopul articolului 15

                  Nivelul de calitate a creditului

                  Semnificația categoriei de rating

                  1

                  Entitatea căreia i se acordă ratingul are o capacitate extrem de mare sau foarte mare de a-și onora angajamentele financiare și prezintă un risc de credit minim sau foarte mic.

                  2

                  Entitatea căreia i se acordă ratingul are o capacitate mare de a-și onora angajamentele financiare și prezintă un risc de credit mic, dar este într-o oarecare măsură mai susceptibilă să fie afectată de efectele negative ale schimbării circumstanțelor și condițiilor economice decât entitățile cărora li se acordă ratinguri corespunzătoare nivelului de calitate a creditului 1.

                  3

                  Entitatea căreia i se acordă ratingul are o capacitate adecvată de a-și onora angajamentele financiare și prezintă un risc de credit moderat.
                  Cu toate acestea, este mai probabil ca schimbarea circumstanțelor sau condițiile economice negative să conducă la slăbirea capacității entității căreia i se acordă ratingul de a-și onora obligațiile financiare.

                  4

                  Entitatea căreia i se acordă ratingul are capacitatea de a-și onora angajamentele financiare, dar prezintă un risc de credit substanțial.
                  Aceasta se confruntă cu incertitudini majore și este expusă unor condiții de afaceri, financiare sau economice negative, care ar putea conduce la o capacitate inadecvată a entității căreia i se acordă ratingul de a-și onora angajamentele financiare.

                  5

                  Entitatea căreia i se acordă ratingul are capacitatea de a-și onora angajamentele financiare, dar prezintă un risc de credit mare.
                  Este probabil ca disponibilitatea sau capacitatea entității căreia i se acordă ratingul de a-și onora angajamentele financiare să fie afectată de condiții de afaceri, financiare sau economice negative.

                  6

                  Entitatea căreia i se acordă ratingul este vulnerabilă sau extrem de vulnerabilă și prezintă un risc de credit foarte mare, aceasta găsindu-se în stare de nerambursare sau foarte aproape de o astfel de stare.
                  Îndeplinirea angajamentelor financiare de către această entitate depinde de producerea unor circumstanțe de afaceri, financiare și economice favorabile.

      ANEXA III

         Tabelele de punere în corespondență în sensul articolului 16

                     Nivel de calitate a creditului

                     1

                     2

                     3

                     4

                     5

                     6

                     AM Best Europe-Rating Services Ltd.

                  Scala ratingurilor de credit pe termen lung ale emitenților

                  aaa, aa+, aa, aa-

                  a+, a, a-

                  bbb+, bbb, bbb-

                  bb+, bb, bb-

                  b+, b, b-

                  ccc+, ccc, ccc-, cc, c, rs

                  Scala ratingurilor datoriei pe termen lung

                  aaa, aa+, aa, aa-

                  a+, a, a-

                  bbb+, bbb, bbb-

                  bb+, bb, bb-

                  b+, b, b-

                  ccc+, ccc, ccc-, cc, c, d

                  Scala ratingurilor privind puterea financiară

                  A++, A+

                  A, A-

                  B++, B+

                  B, B-

                  C++, C+

                  C, C-, D, E, F, S

                  Scala ratingurilor pe termen scurt

                  AMB-1+

                  AMB-1-

                  AMB-2, AMB-3

                  AMB- 4

                     ARC Ratings S.A.

                  Scala ratingurilor pe termen mediu și lung ale emitenților

                  AAA, AA

                  A

                  BBB

                  BB

                  B

                  JRC, CC, C, D

                  Scala ratingurilor pe termen mediu și lung ale emisiunilor

                  AAA, AA

                  A

                  BBB

                  BB

                  B

                  JRC, CC, C, D

                  Scala ratingurilor pe termen scurt ale emitenților

                  A-1+

                  A-1

                  A-2, A-3

                  B, C, D

                  Scala ratingurilor pe termen scurt ale emisiunilor

                  A-1+

                  A-1

                  A-2, A-3

                  B, C, D

                     ASSEKURATA Assekuranz Rating-Agentur GmbH

                  Scala ratingurilor de credit pe termen lung

                  AAA, AA

                  A

                  BBB

                  BB

                  B

                  JRC, CC/C, D

                  Scala ratingurilor pe termen scurt ale entităților comerciale

                  A++

                  A

                  B, C, D

                     Axesor SA

                  Scala globală a ratingurilor

                  AAA, AA

                  A

                  BBB

                  BB

                  B

                  JRC, CC, C, D, E

                     BCRA – Credit Rating Agency AD

                  Scala ratingurilor pe termen lung ale instituțiilor bancare

                  AAA, AA

                  A

                  BBB

                  BB

                  B

                  C, D

                  Scala ratingurilor pe termen lung ale întreprinderilor de asigurare

                  iAAA, iAA

                  iA

                  iBBB

                  iBB

                  iB

                  iC, iD

                  Scala ratingurilor pe termen lung ale entităților comerciale

                  AAA, AA

                  A

                  BBB

                  BB

                  B

                  JRC, CC, C, D

                  Scala ratingurilor pe termen lung ale municipalităților

                  AAA, AA

                  A

                  BBB

                  BB

                  B

                  JRC, CC, C, D

                  Scala ratingurilor pe termen lung ale emisiunilor

                  AAA, AA

                  A

                  BBB

                  BB

                  B

                  JRC, CC, C, D

                  Scala ratingurilor pe termen scurt ale instituțiilor bancare

                  A-1+

                  A-1

                  A-2, A-3

                  B, C, D

                  Scala ratingurilor pe termen scurt ale entităților comerciale

                  A-1+

                  A-1

                  A-2, A-3

                  B, C, D

                  Scala ratingurilor pe termen scurt ale municipalităților

                  A-1+

                  A-1

                  A-2, A-3

                  B, C, D

                  Scala ratingurilor pe termen scurt ale emisiunilor

                  A-1+

                  A-1

                  A-2, A-3

                  B, C, D

                     Banque de France

                  Scala globală a ratingurilor de credit pe termen lung ale emitenților

                  3++

                  3+, 3

                  4+

                  4, 5+

                  5, 6

                  7, 8, 9, P

                     Capital Intelligence Ltd

                  Scala internațională a ratingurilor pe termen ale emitenților

                  AAA, AA

                  A

                  BBB

                  BB

                  B

                  C, RS, SD, D

                  Scala internațională a ratingurilor pe termen mediu ale emisiunilor

                  AAA, AA

                  A

                  BBB

                  BB

                  B

                  JRC, CC, C, D

                  Scala internațională a ratingurilor pe termen scurt ale emitenților

                  A-1+

                  A-1

                  A-2, A-3

                  B, C, D

                  Scala internațională a ratingurilor pe termen scurt ale emisiunilor

                  A-1+

                  A-1

                  A-2, A-3

                  B, C, D

                     Cerved Rating Agency S.p.A.

                  Scala ratingurilor pe termen lung ale entităților comerciale

                  A1.1, A1.2, A1.3

                  A2.1, A2.2, A3.1

                  B1.1, B1.2

                  B2.1, B2.2

                  C1.1

                  C1.2, C2.1

                     Creditreform Ratings AG

                  Scala ratingurilor pe termen lung

                  AAA, AA

                  A

                  BBB

                  BB

                  B

                  C, D

                     CRIF S.p.A.

                  Scala globală a ratingurilor pe termen lung

                  AAA, AA

                  A

                  BBB

                  BB

                  B

                  JRC, D1, D2

                     Dagong Europe Credit Rating

                  Scala ratingurilor de credit pe termen lung

                  AAA, AA

                  A

                  BBB

                  BB

                  B

                  JRC, CC, C, D

                  Scala ratingurilor de credit pe termen scurt

                  A-1

                  A-2, A-3

                  B, C, D

                     DBRS Ratings Limited

                  Scala ratingurilor obligațiunilor pe termen lung

                  AAA, AA

                  A

                  BBB

                  BB

                  B

                  JRC, CC, C, D

                  Scala ratingurilor datoriei pe termen scurt și ale titlurilor pe termen scurt

                  R-1 H, R-1 M

                  R-1 L

                  R-2, R-3

                  R-4, R-5, D

                  Scala ratingurilor cu privire la capacitatea de plată a creanțelor

                  IC-1

                  IC-2

                  IC-3

                  IC-4

                  IC-5

                  D

                     European Rating Agency, a.s.

                  Scala ratingurilor pe termen lung

                  AAA, AA, A

                  BBB

                  BB

                  B

                  JRC, CC, C, D

                  Scala ratingurilor pe termen scurt

                  S1

                  S2

                  S3, S4, NS

                     EuroRating Sp. z o.o.

                  Scala globală a ratingurilor pe termen lung

                  AAA, AA

                  A

                  BBB

                  BB

                  B

                  JRC, CC, C, D

                     Euler Hermes Rating GmbH

                  Scala globală a ratingurilor pe termen lung

                  AAA, AA

                  A

                  BBB

                  BB

                  B

                  JRC, CC, C, SD, D

                     FERI EuroRating Services AG

                  Scala ratingurilor FERI EuroRating

                  AAA, AA

                  A

                  BBB, BB

                  B

                  JRC, CC, D

                     Fitch Ratings

                  Scala ratingurilor de credit pe termen lung ale emitenților

                  AAA, AA

                  A

                  BBB

                  BB

                  B

                  JRC, CC, C, RD, D

                  Scala ratingurilor pe termen lung ale obligațiilor financiare ale entităților comerciale

                  AAA AA

                  A

                  BBB

                  BB

                  B

                  JRC, CC, C

                  Scala internațională a ratingurilor pe termen lung privind puterea financiară a instituțiilor de asigurare (IFS)

                  AAA, AA

                  A

                  BBB

                  BB

                  B

                  JRC, CC, C

                  Scala ratingurilor pe termen scurt

                  F1+

                  F1

                  F2, F3

                  B, C, RD, D

                  Scala ratingurilor pe termen scurt privind puterea financiară a instituțiilor de asigurare (IFS)

                  F1+

                  F1

                  F2, F3

                  B, C

                     GBB-Rating Gesellschaft für Bonitätsbeurteilung GmbH

                  Scala globală a ratingurilor pe termen lung

                  AAA, AA

                  A, BBB

                  BB

                  B

                  JRC, CC, C, D

                     ICAP Group S.A

                  Scala globală a ratingurilor pe termen lung

                  AA, A

                  BB, B

                  C, D

                  E, F

                  G, H

                     Japan Credit Rating Agency Ltd

                  Scala ratingurilor pe termen lung ale emitenților

                  AAA, AA

                  A

                  BBB

                  BB

                  B

                  JRC, CC, C, LD, D

                  Scala ratingurilor pe termen lung ale emisiunilor

                  AAA, AA

                  A

                  BBB

                  BB

                  B

                  JRC, CC, C, D

                  Scala ratingurilor pe termen scurt ale emisiunilor

                  J-1+

                  J-1

                  J-2

                  J-3, NJ, LD, D

                  Scala ratingurilor de credit pe termen scurt ale emisiunilor

                  J-1+

                  J-1

                  J-2

                  J-3, NJ, D

                     Kroll Bond Rating Agency

                  Scala ratingurilor de credit pe termen lung

                  AAA, AA

                  A

                  BBB

                  BB

                  B

                  JRC, CC, C, D

                  Scala ratingurilor de credit pe termen scurt

                  K1+

                  K1

                  K2, K3

                  B, C, D

                     Moody's Investors Service

                  Scala globală a ratingurilor pe termen lung

                  Aaa, Aa

                  A

                  Baa

                  Ba

                  B

                  Caa, Ca, C

                  Scala ratingurilor fondurilor de obligațiuni

                  Aaa-bf, Aa-bf

                  A-bf

                  Baa-bf

                  Ba-bf

                  B-bf

                  Caa-bf, Ca-bf, C-bf

                  Scala globală a ratingurilor pe termen scurt

                  P-1

                  P-2

                  P-3

                  NP

                     Standard & Poor's Ratings Services

                  Scala ratingurilor de credit pe termen lung ale emitenților

                  AAA, AA

                  A

                  BBB

                  BB

                  B

                  JRC, CC, R, SD/D

                  Scala ratingurilor de credit pe termen lung ale emisiunilor

                  AAA, AA

                  A

                  BBB

                  BB

                  B

                  JRC, CC, C, D

                  Scala ratingurilor privind puterea financiară a întreprinderilor de asigurare

                  AAA, AA

                  A

                  BBB

                  BB

                  B

                  JRC, CC, SD/D, R

                  Scala ratingurilor privind calitatea creditelor fondurilor

                  AAAf, AAf

                  Af

                  BBBf

                  BBf

                  Bf

                  CCCf

                  Scala ratingurilor de evaluare ale întreprinderilor din segmentul mediu al pieței (mid-market)

                  MM1

                  MM2

                  MM3, MM4

                  MM5, MM6

                  MM7, MM8, MMD

                  Scala ratingurilor de credit pe termen scurt ale emitenților

                  A-1+

                  A-1

                  A-2, A-3

                  B, C, R, SD/D

                  Scala ratingurilor de credit pe termen scurt ale emisiunilor

                  A-1+

                  A-1

                  A-2, A-3

                  B, C, D

                     Scope Ratings AG

                  Scala globală a ratingurilor pe termen lung

                  AAA, AA

                  A

                  BBB

                  BB

                  B

                  JRC, CC,C, D

                  Scala globală a ratingurilor pe termen scurt

                  S-1+

                  S-1

                  S-2

                  S-3, S-4

                     Spread Research

                  Scala internațională a ratingurilor pe termen lung

                  AAA, AA

                  A

                  BBB

                  BB

                  B

                  JRC, CC, C, D

                     The Economist Intelligence Unit Ltd

                  Scala ratingurilor suverane

                  AAA, AA

                  A

                  BBB

                  BB

                  B

                  JRC, CC, C, D


title: Regulamentul de punere în aplicare (UE) 2015/1854 al Comisiei din 15 octombrie 2015 de stabilire a valorilor forfetare de import pentru fixarea prețului de intrare pentru anumite fructe și legume

text:
               16.10.2015

               RO

               Jurnalul Oficial al Uniunii Europene

               L 271/31

         REGULAMENTUL DE PUNERE ÎN APLICARE (UE) 2015/1854 AL COMISIEI
   din 15 octombrie 2015
   de stabilire a valorilor forfetare de import pentru fixarea prețului de intrare pentru anumite fructe și legume
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1),
   având în vedere Regulamentul de punere în aplicare (UE) nr. 543/2011 al Comisiei din 7 iunie 2011 de stabilire a normelor de aplicare a Regulamentului (CE) nr. 1234/2007 al Consiliului în ceea ce privește sectorul fructelor și legumelor și sectorul fructelor și legumelor prelucrate (2), în special articolul 136 alineatul (1),
   întrucât:

               (1)

               Regulamentul de punere în aplicare (UE) nr. 543/2011 prevede, ca urmare a rezultatelor negocierilor comerciale multilaterale din cadrul Rundei Uruguay, criteriile pentru stabilirea de către Comisie a valorilor forfetare de import din țări terțe pentru produsele și perioadele menționate în partea A din anexa XVI la regulamentul respectiv.

               (2)

               Valoarea forfetară de import se calculează în fiecare zi lucrătoare, în conformitate cu articolul 136 alineatul (1) din Regulamentul de punere în aplicare (UE) nr. 543/2011, ținând seama de datele zilnice variabile. Prin urmare, prezentul regulament trebuie să intre în vigoare la data publicării în Jurnalul Oficial al Uniunii Europene,

         ADOPTĂ PREZENTUL REGULAMENT:
   Articolul 1
   Valorile forfetare de import prevăzute la articolul 136 din Regulamentul de punere în aplicare (UE) nr. 543/2011 sunt stabilite în anexa la prezentul regulament.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 15 octombrie 2015.

            Pentru Comisie,

            pentru președinte

         Jerzy PLEWA

            Director general pentru agricultură și dezvoltare rurală

      (1)  JO L 347, 20.12.2013, p. 671.

      (2)  JO L 157, 15.6.2011, p. 1.

      ANEXĂ

         Valorile forfetare de import pentru fixarea prețului de intrare pentru anumite fructe și legume

                  (EUR/100 kg)

                  Codul NC

                  Codul țării terțe (1)

                  Valoarea forfetară de import

                  0702 00 00

                  AL

                  84,4

                  MA

                  132,6

                  MK

                  46,1

                  TR

                  56,6

                  ZZ

                  79,9

                  0707 00 05

                  AL

                  36,9

                  TR

                  116,7

                  ZZ

                  76,8

                  0709 93 10

                  TR

                  136,8

                  ZZ

                  136,8

                  0805 50 10

                  AR

                  161,3

                  CL

                  149,0

                  TR

                  110,2

                  UY

                  78,7

                  ZA

                  104,7

                  ZZ

                  120,8

                  0806 10 10

                  BR

                  252,3

                  EG

                  198,3

                  MA

                  56,6

                  MK

                  97,5

                  TR

                  169,2

                  ZZ

                  154,8

                  0808 10 80

                  AR

                  122,1

                  CL

                  86,3

                  MK

                  23,1

                  NZ

                  155,0

                  US

                  86,4

                  ZA

                  144,4

                  ZZ

                  102,9

                  0808 30 90

                  CN

                  65,9

                  TR

                  135,5

                  XS

                  95,1

                  ZA

                  218,5

                  ZZ

                  128,8

         (1)  Nomenclatura țărilor stabilită prin Regulamentul (UE) nr. 1106/2012 al Comisiei din 27 noiembrie 2012 de punere în aplicare a Regulamentului (CE) nr. 471/2009 al Parlamentului European și al Consiliului privind statisticile comunitare privind comerțul exterior cu țările terțe, în ceea ce privește actualizarea nomenclatorului țărilor și teritoriilor (JO L 328, 28.11.2012, p. 7). Codul „ZZ” desemnează „alte origini”.


title: Regulamentul de punere în aplicare (UE) nr. 1217/2014 al Comisiei din 11 noiembrie 2014 privind clasificarea anumitor mărfuri în Nomenclatura combinată

text:
               14.11.2014

               RO

               Jurnalul Oficial al Uniunii Europene

               L 329/17

         REGULAMENTUL DE PUNERE ÎN APLICARE (UE) NR. 1217/2014 AL COMISIEI
   din 11 noiembrie 2014
   privind clasificarea anumitor mărfuri în Nomenclatura combinată
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (1), în special articolul 9 alineatul (1) litera (a),
   întrucât:

               (1)

               Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87, este necesar să se adopte măsuri privind clasificarea mărfurilor menționate în anexa la prezentul regulament.

               (2)

               Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.

               (3)

               În temeiul acestor reguli generale, mărfurile descrise în coloana 1 a tabelului din anexă trebuie clasificate la codul NC indicat în coloana 2, pe baza motivelor care figurează în coloana 3 a tabelului menționat.

               (4)

               Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 12 alineatul (6) din Regulamentul (CEE) nr. 2913/92 al Consiliului (2), a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă ar trebui să fie de trei luni.

               (5)

               Măsurile prevăzute în prezentul regulament sunt conforme cu avizul Comitetului Codului vamal,

         ADOPTĂ PREZENTUL REGULAMENT:
   Articolul 1
   Mărfurile descrise în coloana 1 a tabelului din anexă se clasifică în Nomenclatura combinată la codul NC indicat în coloana 2 a tabelului menționat.
   Articolul 2
   Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 12 alineatul (6) din Regulamentul (CEE) nr. 2913/92, timp de trei luni de la data intrării în vigoare a prezentului regulament.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 11 noiembrie 2014.

            Pentru Comisie,

            pentru președinte

         Heinz ZOUREK

            Director general pentru impozitare și uniune vamală

      (1)  JO L 256, 7.9.1987, p. 1.

      (2)  Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (JO L 302, 19.10.1992, p. 1).

      ANEXĂ

                  Descrierea mărfurilor

                  Clasificare
                  (Cod NC)

                  Motive

                  (1)

                  (2)

                  (3)

                              1.

                              Un articol (așa-numit „filtru electric”) alcătuit dintr-un condensator ceramic multistrat tip „de trecere”, care se montează pe suprafață, cu dimensiuni de aproximativ 8 × 3 × 3 mm.
                              Acesta reprezintă un filtru de joasă frecvență destinat eliminării interferențelor electromagnetice, de exemplu în amplificatoare de putere, în surse de alimentare, în dispozitive de comandă și control al temperaturii și al motoarelor și în circuite de comandă.

                      (1) A se vedea imaginea 1.

                  8532 24 00

                  Clasificarea se stabilește pe baza regulilor generale 1 și 6 de interpretare a Nomenclaturii combinate, a notei 2(a) la secțiunea XVI, precum și a textului de la codurile NC 8532 și 8532 24 00.
                  Articolul este folosit drept componentă într-o gamă de mașini. Deoarece este constituit numai dintr-un condensator, acesta trebuie clasificat la codul NC 8532 24 00 drept „condensatoare fixe cu dielectric din ceramică, cu mai multe straturi”.

                              2.

                              Un articol (așa-numit „filtru electric”) alcătuit dintr-un condensator și două perle de ferită, cu dimensiuni de aproximativ 7 × 2 × 2 mm.
                              Circuitul electric echivalent cuprinde două bobine, câte una pentru fiecare mărgea de ferită, legate în serie la conductorul de curent continuu și cuplate de conductor în stânga și dreapta unui condensator „de trecere”.
                              Cele două perle de ferită acționează drept bobine, iar funcția lor este de a reduce la minimum interferența cu circuitele electrice din jur pentru eliminarea curenților electrici de înaltă frecvență.
                              Produsul este destinat utilizării ca filtru împotriva interferențelor electromagnetice (EMI), de exemplu, în aplicații auto și industriale.

                      (1) A se vedea imaginea 2.

                  8548 90 90

                  Clasificarea se stabilește pe baza regulilor generale 1 și 6 de interpretare a Nomenclaturii combinate, a notei 2(c) la secțiunea XVI, precum și pe baza textului de la codurile NC 8548, 8548 90 și 8548 90 90.
                  Având în vedere caracteristicile obiective ale articolului, și anume faptul că acesta nu este alcătuit doar dintr-un condensator, ci și din două perle de ferită, acesta nu corespunde în întregime formulării de la rubrica 8532 (condensatori).
                  În plus, dat fiind că atât perlele de ferită, cât și condensatorul sunt la fel de importante pentru funcționarea generală a filtrului electric, funcția articolului depășește domeniul aferent poziției 8532. Încadrarea la această poziție prin aplicarea regulii generale de interpretare 1 și a notei 2(c) la secțiunea XVI este, prin urmare, exclusă.
                  Articolul este folosit drept componentă într-o gamă de mașini. Deoarece nu este destinat utilizării exclusiv sau în principal pentru o anumită mașină sau clasă de mașini, acesta trebuie clasificat la codul NC 8548 90 90 ca „alte părți electrice de mașini sau aparate, nedenumite și necuprinse în altă parte în capitolul 85”.

                     Imaginea 1

                     Imaginea 2

                  (Circuit)

                  (Circuit echivalent)

         (1)  Imaginile au un caracter strict informativ.


title: Regulamentul de punere în aplicare (UE) nr. 1114/2014 al Comisiei din 21 octombrie 2014 de modificare a Regulamentului (CE) nr. 2075/2005 de stabilire a normelor specifice aplicabile controalelor oficiale privind prezența de Trichinella în carne  Text cu relevanță pentru SEE

text:
               22.10.2014

               RO

               Jurnalul Oficial al Uniunii Europene

               L 302/46

         REGULAMENTUL DE PUNERE ÎN APLICARE (UE) NR. 1114/2014 AL COMISIEI
   din 21 octombrie 2014
   de modificare a Regulamentului (CE) nr. 2075/2005 de stabilire a normelor specifice aplicabile controalelor oficiale privind prezența de Trichinella în carne
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 854/2004 al Parlamentului European și al Consiliului din 29 aprilie 2004 de stabilire a normelor specifice de organizare a controalelor oficiale privind produsele de origine animală destinate consumului uman (1), în special articolul 18 punctele 8-11,
   întrucât:

               (1)

               Regulamentul (CE) nr. 2075/2005 al Comisiei (2) prevede norme pentru prelevarea de eșantioane din carcasele speciilor sensibile la infecția cu Trichinella, în vederea stabilirii statutului exploatațiilor și compartimentelor, precum și a condițiilor pentru importul de carne în Uniune. De asemenea, regulamentul prevede metode de referință și metode echivalente de detectare a prezenței Trichinella în eșantioanele prelevate din carcase.

               (2)

               Regulamentul (CE) nr. 2075/2005 permite tranșarea carcaselor de animale domestice din specia porcine, în anumite condiții, în așteptarea rezultatelor examinării privind Trichinella. Pentru a facilita funcționarea unităților de tranșare, o astfel de autorizație ar trebui să fie avută în vedere și în cazul cailor, în aceleași condiții.

               (3)

               Regulamentul (UE) nr. 216/2014 al Comisiei (3) a modificat anumite derogări pentru prelevarea de eșantioane de Trichinella de la animale domestice din specia porcine cuprinse în Regulamentul (CE) nr. 2075/2005. Regulamentul (UE) nr. 216/2014 a modificat, de asemenea, cerințele care trebuie îndeplinite de către operatorii din sectorul alimentar pentru a obține recunoașterea oficială a exploatațiilor care aplică condiții de adăpost controlate. Una dintre aceste condiții este că exploatantul poate introduce animale noi în exploatație numai dacă acestea provin din exploatații care au fost, la rândul lor, recunoscute oficial ca exploatații care aplică condiții de adăpost controlate. Ar trebui să se clarifice ce condiții se aplică atunci când animale domestice din specia porcine, altele decât cele destinate direct sacrificării, sunt deplasate de la o exploatație la alta prin intermediul punctelor de colectare. În plus, certificatele relevante pentru comerțul din interiorul UE și pentru import ar trebui adaptate la cerințele modificate respective.

               (4)

               Informațiile privind recunoașterea oficială a exploatației de origine care aplică condiții de adăpost controlate ar trebui să fie incluse de către un medic veterinar oficial în certificatele de sănătate animală prevăzute în Directiva 64/432/CEE a Consiliului (4) în ceea ce privește comerțul în interiorul Uniunii cu animale din specia porcină și în Regulamentul (UE) nr. 206/2010 al Comisiei (5) în ceea ce privește importurile în Uniune de animale domestice din specia porcină provenind din țări terțe pentru a permite statelor membre să aplice regimul adecvat de testare în vederea depistării Trichinella la abator și pentru a nu pune în pericol statutul exploatației de porcine de destinație în ceea ce privește reproducția sau producția.

               (5)

               Pentru a asigura aplicarea corectă a Regulamentului (CE) nr. 2075/2005, țările terțe care exportă animale domestice din specia porcină sau carnea acestora ar trebui enumerate în actele referitoare la condițiile de import, în cazul în care acestea aplică derogările privind detectarea prezenței de Trichinella prin prelevarea de eșantioane de la animale domestice din specia porcină și sunt recunoscute în mod oficial ca exploatații sau compartimente care aplică condiții de adăpost controlate.

               (6)

               Atestarea de sănătate publică pentru examinarea privind Trichinella ar trebui inclusă în certificatele veterinare care însoțesc carnea proaspătă în conformitate cu Regulamentul (UE) nr. 206/2010, preparatele din carne în conformitate cu Decizia 2000/572/CE a Comisiei (6) și produsele din carne în conformitate cu Decizia 2007/777/CE a Comisiei (7).

               (7)

               Laboratorul de referință al Uniunii Europene pentru paraziți a recomandat să se clarifice textul Regulamentului (CE) nr. 2075/2005 în legătură cu procedura privind anumite metode echivalente de detectare a Trichinella. În plus, Laboratorul de referință al UE a validat o nouă metodă (PrioCHECK® Trichinella AAD KIT) pentru detectarea prezenței de Trichinella în carnea de animale domestice din specia porcină. Așadar, această metodă ar trebui să fie autorizată pentru testarea acestei specii.

               (8)

               Prin urmare, Regulamentul (CE) nr. 2075/2005 ar trebui modificat în consecință.

               (9)

               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

         ADOPTĂ PREZENTUL REGULAMENT:
   Articolul 1
   Regulamentul (CE) nr. 2075/2005 se modifică după cum urmează:

               1.

               Articolul 2 se înlocuiește cu următorul text:
               „Articolul 2
               Prelevarea de eșantioane din carcase
               (1)   Se prelevă eșantioane din carcasele de porci domestici în abatoare, cu ocazia examinării post mortem, după cum urmează:

                           (a)

                           sunt examinate pentru detectarea prezenței de Trichinella toate carcasele scroafelor de reproducție și ale vierilor sau cel puțin 10 % din carcasele animalelor trimise în fiecare an la abator din fiecare exploatație care a fost recunoscută oficial ca exploatație care aplică condiții de adăpost controlate;

                           (b)

                           toate carcasele din exploatațiile care nu au fost recunoscute oficial ca exploatații care aplică condiții de adăpost controlate sunt examinate sistematic pentru detectarea prezenței de Trichinella.

                     Un eșantion din fiecare carcasă este prelevat și este supus unei examinări privind Trichinella într-un laborator desemnat de autoritatea competentă, cu ajutorul uneia dintre următoarele metode de detectare:

                           (a)

                           metoda de detectare de referință stabilită în capitolul I din anexa I; sau

                           (b)

                           o metodă de detectare echivalentă stabilită în capitolul II din anexa I.

                     (2)   În mod sistematic, se prelevă eșantioane din carcasele de cai, porci mistreți și alte specii de animale de crescătorie sau sălbatice sensibile la infestarea cu Trichinella în abatoarele sau unitățile de tratare a vânatului cu ocazia examinării post mortem.
               Se prelevă un eșantion din fiecare carcasă și acesta este examinat în conformitate cu anexele I și III într-un laborator desemnat de autoritatea competentă.
               (3)   În așteptarea rezultatelor examinării privind Trichinella și cu condiția ca exploatantul din sectorul alimentar să garanteze o trasabilitate deplină, carcasele de porci domestici și de cai pot fi tranșate în maximum șase părți într-un abator sau într-o unitate de tranșare aflată în aceeași incintă.
               Prin derogare de la primul paragraf și în urma aprobării de către autoritatea competentă, aceste carcase pot fi tranșate într-o secție de tranșare aparținând abatorului sau separat de acesta din urmă, cu condiția ca:

                           (a)

                           procedura să fie supervizată de autoritatea competentă;

                           (b)

                           o carcasă sau părți ale acesteia să aibă ca destinație numai o unitate de tranșare;

                           (c)

                           ca unitatea de tranșare să fie situată pe teritoriul statului membru; precum și

                           (d)

                           în cazul unui rezultat pozitiv, toate părțile să fie declarate improprii consumului uman.”

               2.

               Articolul 13 se înlocuiește cu următorul text:
               „Articolul 13
               Cerințe sanitare la import
               (1)   Carnea conținând mușchi striați din speciile animale care pot fi purtătoare de Trichinella poate fi importată în Uniune numai dacă, înainte de export, examinarea care vizează detectarea prezenței de Trichinella a fost realizată în conformitate cu condiții echivalente cu cele prevăzute la articolul 2 sau 3, în țara terță în care au fost sacrificate animalele.
               (2)   O țară terță poate aplica derogările prevăzute la articolul 3 alineatele (2) și (3) numai dacă aceasta a informat Comisia cu privire la aplicarea acestor derogări și dacă aceasta a fost inclusă într-o listă în acest sens:

                           (i)

                           în partea 1 din anexa I la Regulamentul (UE) nr. 206/2010 pentru importurile de animale domestice din specia porcină; sau

                           (ii)

                           în partea 1 din anexa II la Regulamentul (UE) nr. 206/2010 pentru importurile de carne proaspătă de la animale domestice din specia porcină;

                           (iii)

                           în partea 2 din anexa II la Decizia 2007/777/CE pentru importul de produse din carne produse exclusiv din carne provenind de la animale domestice din specia porcină sau produse din carne de animale domestice din specia porcină.”

               3.

               Articolul 15 se înlocuiește cu următorul text:
               „Articolul 15
               Documente
               (1)   În modelul de certificat de sănătate pentru comerțul în interiorul Uniunii cu animale vii din specia porcine domestice stabilit în modelul 2 din anexa F la Directiva 64/432/CEE, medicul veterinar oficial trebuie să includă informații privind recunoașterea oficială a exploatației de origine care aplică condiții de adăpost controlate astfel cum se prevede la articolul 8 din prezentul regulament.
               (2)   În modelul de certificat de sănătate pentru importurile în Uniune de animale domestice din specia porcină, prevăzut în modelele POR-X și POR-Y din partea 2 din anexa I la Regulamentul (UE) nr. 206/2010, medicul veterinar oficial trebuie să includă informațiile referitoare la recunoașterea oficială de către autoritatea competentă a unei țări terțe din exploatația de origine care aplică condiții de adăpost controlate echivalente cu cele prevăzute în anexa IV la prezentul regulament.
               (3)   În certificatul sanitar-veterinar, în conformitate cu modelele «POR» prevăzute în partea 2 din anexa II la Regulamentul (UE) nr. 206/2010, care însoțește transporturile de carne destinate importurilor în Uniune din țări terțe, medicul veterinar oficial trebuie să includă următoarea atestare de sănătate publică de examinare care vizează detectarea prezenței de Trichinella, efectuată în conformitate cu articolul 13 din prezentul regulament în țara terță de origine a cărnii.
               (4)   În certificatul de sănătate animală și în cel de sănătate publică, ale căror modele sunt prevăzute în anexa II la Decizia 2000/572/CE, care însoțește transporturile de preparate din carne destinate importurilor în Uniune din țări terțe, medicul veterinar oficial trebuie să includă următoarea atestare de sănătate publică de examinare care vizează detectarea prezenței de Trichinella, efectuată în conformitate cu articolul 13 din prezentul regulament în țara terță de origine a cărnii.
               (5)   În certificatul de sănătate animală și în cel de sănătate publică, ale căror modele sunt prevăzute în anexa III la Decizia 2007/777/CE, care însoțește transporturile de anumite produse din carne și stomacuri, vezici și intestine tratate destinate importurilor în Uniune din țări terțe, medicul veterinar oficial trebuie să includă următoarea atestare de sănătate publică de examinare care vizează detectarea prezenței de Trichinella, efectuată în conformitate cu articolul 13 din prezentul regulament în țara terță de origine a cărnii.”

               4.

               În anexa I capitolul I punctul 3, paragraful IV se înlocuiește cu următorul text:

                           „IV.

                           Procedura de curățare și de decontaminare după un rezultat pozitiv sau incert
                           Atunci când, în urma examinării unui eșantion colectiv sau individual, se obține un rezultat pozitiv sau incert, toate materialele care au intrat în contact cu carnea (bolul și cuțitul mixerului, paharul de laborator, agitatorul magnetic, senzorul de temperatură, pâlnia conică de filtrare, sita și pensa) trebuie să fie decontaminate cu atenție, prin spălarea în apă caldă (65 °C până la 90 °C). Se recomandă să se clătească fiecare element cu grijă pentru a îndepărta detergentul în cazul în care se utilizează un detergent în timpul operațiunii de spălare.”

               5.

               În anexa I capitolul II partea D punctul 3, paragraful IV se înlocuiește cu următorul text:

                           „IV.

                           Procedura de curățare și de decontaminare după un rezultat pozitiv sau incert
                           Atunci când, în urma examinării unui eșantion colectiv sau individual, se obține un rezultat pozitiv sau incert la testul de aglutinare cu latex, toate materialele care au intrat în contact cu carnea (bolul și cuțitul mixerului, pistilul, paharul de laborator, agitatorul magnetic, senzorul de temperatură, pâlnia conică de filtrare, sita și pensa) trebuie să fie decontaminate cu atenție, prin înmuierea timp de câteva secunde în apă caldă (65 °C până la 90 °C). Reziduurile de carne sau larvele inactivate care ar putea rămâne pe suprafața acestora pot fi eliminate cu un burete curat și apă de robinet. Dacă este necesar, pot fi adăugate câteva picături de detergent pentru a degresa echipamentul. Se recomandă apoi să se clătească fiecare instrument cu grijă pentru a îndepărta orice urmă de detergent.”

               6.

               În anexa I capitolul II se adaugă următoarea parte E:
               „E.   Test de digestie artificială pentru detectarea in vitro a larvelor de Trichinella spp. în eșantioanele de carne, PrioCHECK® Trichinella AAD Kit

                  Această metodă este considerată echivalentă doar în cazul testelor realizate pe carne provenind de la animale domestice din specia porcină.

               PrioCHECK® Trichinella AAD Kit trebuie să fie utilizat în conformitate cu manualul de instrucțiuni al setului, folosind pâlnii de separare (Lenz NS 29/32) și o eprubetă de sticlă de 80 ml.”

               7.

               În anexa IV capitolul I partea A, literele (g)-(j) se înlocuiesc cu următorul text:

                           „(g)

                           exploatantul trebuie să se sigure că animalele domestice din specia porcină sunt identificate, astfel încât să asigure trasabilitatea fiecărui animal până la exploatație;

                           (h)

                           exploatantul trebuie să se asigure că toate animalele domestice din specia porcină sunt introduse în exploatație doar dacă acestea sunt originare și provin din exploatații recunoscute oficial ca exploatații care aplică condiții de adăpost controlate;

                           (i)

                           animalele domestice din specia porcină nu au acces la instalații exterioare, cu excepția cazului în care exploatantul din sectorul alimentar poate demonstra printr-o analiză a riscului, în mod satisfăcător pentru autoritatea competentă, că perioada de timp, instalațiile și circumstanțele accesului la instalațiile exterioare nu prezintă niciun risc de a introduce Trichinella în exploatație;

                           (j)

                           niciuna dintre porcinele pentru reproducție și producție, astfel cum sunt definite la articolul 2 alineatul (2) litera (c) din Directiva 64/432/CEE, nu a fost descărcată după plecarea din exploatația de origine, într-un centru de colectare, astfel cum sunt definite la articolul 2 alineatul (2) litera (o) din Directiva 64/432/CEE, cu excepția cazului în care centrul de colectare răspunde cerințelor prevăzute la literele (a)-(i) din prezenta parte și toate animalele domestice din specia porcină grupate pentru transport în centrul de colectare sunt originare și provin din exploatații recunoscute oficial ca exploatații care aplică condiții de adăpost controlate sau din compartimente recunoscute oficial.”

         Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 21 octombrie 2014.

            Pentru Comisie

            Președintele

         José Manuel BARROSO

      (1)  JO L 139, 30.4.2004, p. 206.

      (2)  Regulamentul (CE) nr. 2075/2005 al Comisiei din 5 decembrie 2005 de stabilire a normelor specifice aplicabile controalelor oficiale privind prezența de Trichinella în carne (JO L 338, 22.12.2005, p. 60).

      (3)  Regulamentul (UE) nr. 216/2014 al Comisiei din 7 martie 2014 de modificare a Regulamentului (CE) nr. 2075/2005 de stabilire a normelor specifice aplicabile controalelor oficiale privind prezența de Trichinella în carne (JO L 69, 8.3.2014, p. 85).

      (4)  Directiva 64/432/CEE a Consiliului din 26 iunie 1964 privind problemele de inspecție veterinară care afectează schimburile intracomunitare cu bovine și porcine (JO 121, 29.7.1964, p. 1977/64).

      (5)  Regulamentul (UE) nr. 206/2010 al Comisiei din 12 martie 2010 de stabilire a unor liste de țări terțe, teritorii sau părți ale acestora autorizate să introducă în Uniunea Europeană anumite animale și carne proaspătă, precum și a cerințelor de certificare sanitar-veterinară (JO L 73, 20.3.2010, p. 1).

      (6)  Decizia 2000/572/CE a Comisiei din 8 septembrie 2000 de stabilire a condițiilor de sănătate animală și publică și de certificare veterinară pentru importurile de carne tocată și preparate din carne din țări terțe (JO L 240, 23.9.2000, p. 19).

      (7)  Decizia 2007/777/CE a Comisiei din 29 noiembrie 2007 de stabilire a condițiilor de sănătate animală și publică, precum și a modelelor de certificate pentru importul anumitor produse din carne și stomacuri, vezici și intestine tratate destinate consumului uman, provenind din țări terțe și de abrogare a Deciziei 2005/432/CE (JO L 312, 30.11.2007, p. 49).


title: Regulamentul de punere în aplicare (UE) nr. 699/2014 al Comisiei din 24 iunie 2014 privind designul pentru logoul comun destinat identificării persoanelor care oferă medicamente spre vânzare la distanță către populație și cerințele tehnice, electronice și criptografice pentru verificarea autenticității acestuia  Text cu relevanță pentru SEE

text:
               25.6.2014

               RO

               Jurnalul Oficial al Uniunii Europene

               L 184/5

         REGULAMENTUL DE PUNERE ÎN APLICARE (UE) NR. 699/2014 AL COMISIEI
   din 24 iunie 2014
   privind designul pentru logoul comun destinat identificării persoanelor care oferă medicamente spre vânzare la distanță către populație și cerințele tehnice, electronice și criptografice pentru verificarea autenticității acestuia
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2001/83/CE a Parlamentului European și a Consiliului din 6 noiembrie 2001 de instituire a unui cod comunitar cu privire la medicamentele de uz uman (1), în special articolul 85c alineatul (3),
   întrucât:

               (1)

               Articolul 85c alineatul (3) din Directiva 2001/83/CE prevede crearea unui logo comun care să poată fi recunoscut în întreaga Uniune și care să permită identificarea statului membru în care este stabilită persoana care oferă medicamente spre vânzare la distanță către populație prin intermediul serviciilor societății informaționale.

               (2)

               În conformitate cu articolul 85c alineatul (3) litera (a) din Directiva 2001/83/CE, Comisia ar trebui să adopte acte de punere în aplicare pentru a armoniza funcționarea logoului comun în ceea ce privește cerințele tehnice, electronice și criptografice pentru verificarea autenticității logoului comun. Aceste cerințe ar trebui să asigure un nivel ridicat de securitate și să prevină orice utilizare frauduloasă a logoului.

               (3)

               În conformitate cu articolul 85c alineatul (1) litera (d) punctul (iii), verificarea autenticității logoului comun se face prin intermediul unei legături hyperlink între logo și datele persoanei autorizate sau îndreptățite să ofere medicamente spre vânzare la distanță către populație prin intermediul serviciilor societății informaționale care figurează pe lista la care se face referire la articolul 85c alineatul (4) litera (c). Prin urmare, aceste legături hyperlink ar trebui să fie permanente și securizate.

               (4)

               Pentru a preveni utilizarea frauduloasă a logoului, site-urile internet naționale menționate la articolul 85c alineatul (4) ar trebui să fie securizate, actualizate și găzduite pe domenii de încredere.

               (5)

               Măsurile prevăzute de prezentul regulament sunt conforme cu avizul Comitetului permanent pentru medicamente de uz uman,

         ADOPTĂ PREZENTUL REGULAMENT:
   Articolul 1
   Designul pentru logoul comun menționat la articolul 85c alineatul (3) litera (b) din Directiva 2001/83/CE urmează modelul prezentat în anexa la prezentul regulament.
   Articolul 2
   Site-ul internet menționat la articolul 85c alineatul (4) este accesibil în așa fel încât publicul să se poată asigura cu ușurință că este vorba de site-ul internet de încredere în acest scop.
   Articolul 3
   Legătura hyperlink, menționată la articolul 85c alineatul (1) litera (d) punctul (iii) din Directiva 2001/83/CE, între site-ul internet al persoanei autorizate sau îndreptățite să furnizeze medicamente la distanță către populație prin intermediul serviciilor societății informaționale și site-ul internet care găzduiește lista națională menționată la articolul 85c alineatul (4) litera (c) din directivă este permanentă și reciprocă.
   Circulația informațiilor între site-urile internet autorizate sau îndreptățite să furnizeze medicamente la distanță către populație prin intermediul serviciilor societății informaționale și site-urile internet care găzduiesc listele naționale trebuie asigurată prin mijloace adecvate.
   Articolul 4
   Pentru ca legătura hyperlink menționată la articolul 3 primul alineat să funcționeze în mod fiabil, site-urile internet care găzduiesc listele naționale, întocmite în conformitate cu articolul 85c alineatul (4) litera (c) din Directiva 2001/83/CE, trebuie să fie securizate și actualizate, cu indicarea momentului în care a fost efectuată ultima actualizare.
   Articolul 5
   Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
   Se aplică de la 1 iulie 2015.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 24 iunie 2014.

            Pentru Comisie

            Președintele

         José Manuel BARROSO

      (1)  JO L 311, 28.11.2001, p. 67.

      ANEXĂ

                  1.

                  Modelul logoului comun menționat la articolul 1 este următorul:

                  2.

                  Culorile de referință sunt: PANTONE 421 CMYK 13/11/8/26 RGB 204/204/204; PANTONE 7731 CMYK 79/0/89/22 RGB 0/153/51; PANTONE 376 CMYK 54/0/100/0 RGB 153/204/51; PANTONE 7480 CMYK 75/0/71/0.

                  3.

                  Pavilionul național al statului membru în care este stabilită persoana fizică sau juridică care furnizează medicamente la distanță către populație prin intermediul serviciilor societății informaționale se inserează în dreptunghiul de culoare albă din partea de mijloc a părții stângi a logoului comun.

                  4.

                  Limba textului din logoul comun se stabilește de către statul membru menționat la punctul 3.

                  5.

                  Logoul comun trebuie să aibă o lățime minimă de 90 pixeli.

                  6.

                  Logoul comun este static.

                  7.

                  Dacă logoul este utilizat pe un fond colorat, ceea ce îl face greu de văzut, se poate folosi, pentru a se îmbunătăți contrastul cu culoarea de fond, o linie de delimitare care înconjoară logoul.